google/wiki40b huggingface dataset:
Lives of the Mayfair Witches

Familiens Historie

Opprinnelsen til Mayfair-heksene går tilbake til Suzanne Mayfair, som var den første til å «herske over» Lasher, etter å ha vekket ånden hans i Donnelaith, Skottland. Lasher lovte Mayfair-familien rikdom og makt i bytte mot deres hjelp til å gjøre ham levende. Lasher tror at Mayfair heksene har makt nok til å bringe ham til verden, og ønsker i hemmelighet å underlegge seg verden med sitt avkom.

Lasher

Leseren vil oppdage at Lasher tilhører Taltos, en nesten utdødd rase av supermennesker som en gang okkuperte høylandene i Skottland. Da romerne kom til landet ønsket de å få barn med Taltosene, i den tro at de ville få militær makt hvis de kunne få sønner som ville vokse til manndom i løpet av timer. Men da de ikke klarte å få barn med Taltosene, bestemte de å ødelegge dem. Senere da kristendommen kom til Skottland, omvendte Ashlar, den daværende lederen av Taltosene, til den nye religionen og fordømte alle som ikke omvendte. (Inkludert kona si, som han brente på bålet.)
Valland

Valland er i den gammelnorske og -islandske litteraturen et alminnelig navn på den vestlige del av Frankrike, nemlig Poitou, Bretagne og særlig Normandie.
Benevnelsen kommer av folkenavnet valer, som i Wales, men ble siden brukt om keltere i alminnelighet. Navnet kunne dermed brukes om såvel Wales som om Belgia, Nord-Italia og Nord-Frankrike. Siden nordboerne med tiden kom mest i berøring med sistnevnte land, særlig gjennom erobringen av Normandie, ble det Frankrike som oftest omtaltes som Valland.
Ettersom de fleste områdene bebodd av keltere etterhvert ble romaniserte, kom ordene valer og Valland til å betegne personer av romansk opphav og land med romanske innbyggere. Jf. ordet valnøtt, dvs. fransk eller italiensk nøtt. De tyske formene av ordet er wälsch, welsch og Welschland. Disse formene finnes i nyere tid av og til også i Norden som velsk og Velskland.

Etymologi

Ordet finnes i andre germanske språk, som i engelsk Welsh, og, som nevnt, i tysk. Det kommer av det germanske *Walha, et navn germanerne ga sine keltiske naboer, og som igjen muligens stammer fra navnet på en keltisk stamme kjent for romerne som Volcae. I dets senere betydning, om de romanske folkene, har ordet gitt opphav til ikke bare Wales, men også Vallonia. Den tysktalende befolkningen i Sveits omtaler de fransktalende som Welsche.
Slaverne overtok ordet fra goterne (*walhs) som betegnelse for de romanske folk, men ordet har senere fått forskjellige betydninger i de forskjellige slaviske språkene. På denne kanten ga ordet opphavet til Valakia i Romania. Fra slaverne gikk ordet videre til ungarerne (Oláh) og grekerne (Βλάχοί), og ble brukt om de romanske folkene på Balkan.
DS «Kværnes» (1906)

Historie

Rederiet Kværnes og Grip Dampskibsselskab ble stiftet i 1894 av bygdefolk på Averøy og Grip. I 1895 ble DS «Kværnes» anskaffet, men viste seg etterhvert for liten til oppgaven. I 1906 ble et nytt og større skip levert, og dette nybygget overtok navnet «Kværnes» (gamle «Kværnes» ble omdøpt og solgt samme år). Nye DS «Kværnes» overtok ruten mellom Kristiansund, Grip, Averøy og Svanviken på Eide. I 1920 ble Kværnes og Grip Dampskibsselskabs to skip overtatt av det nyopprettede fylkesrederiet Møre Fylkes Ruteselskap.
DS «Kværnes» slapp uskadet fra krigshandlingene i april 1940, og fortsatte i rute under hele andre verdenskrig. I 1947 skiftet Møre Fylkes Ruteselskap navn til Møre og Romsdal Fylkesbåtar (MRF). I 1959 var hun det siste dampskipet i MRFs flåte da hun ble solgt til Arendals Skibsophugningscompagni for å hugges opp.

Skipet

DS «Kværnes»' tonnasje var ved levering 133 bruttoregistertonn. Fremdriften ble besørget av en dampmaskin som drev en propell. Skipet var sertifisert for 200 passasjerer.
Saara Kuugongelwa-Amadhila

Liv og virke

I 1980 dro hun til Sierra Leone der hun gikk på skole. Etter skolegang i Sierra Leone dro hun til USA for å studere økonomi ved Lincoln University i Pennsylvania. Etter studier fra 1991 til 1994 avla hun bachelorgrad i økonomi.
Etter å ha vendt tilbake til Namibia begynte Kuugongelwa-Amadhila å arbeide hos landets presidentembete, men byttet etter kort tid arbeidssted og ble i 1995 generaldirektør for National Planning Commission.
I 2002 ble hun medlem av politbyrået i South West Africa People's Organization (SWAPO). Hun har også vært medlem i sentralkomiteen i Swapo Party Youth League og i sentralkomiteen i SWAPOs sentralkomite.
I 2003 ble Kuugongelwa-Amadhila finansminister, en regjeringspost hun hadde inntil hun ble statsminister. Kuugongelwa-Amadhila ble utpekt til statsminister av Hage Geingob i forbindelse med at han overtok presidentembetet i 2015.

Utmerkelser

I 2014 ble hun hedret med andre klasse av Solordenen.
Grunnkretser i Skiptvet kommune

Grunnkretser i Skiptvet kommune er delområder og grunnkretser som seksjonerer Skiptvet kommune, Østfold, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Sudak

Sudak (ukrainsk og russisk: Судак; krimtatarsk: Sudaq) er en by på Krimhalvøya i Ukraina. Sudak ligger ved Svartehavets nordre bredd på Krims sørkyst, 57 kilometer vest for Feodosija og 104 kilometer øst for Simferopol. 
Befolkningen var på 15 368 innbyggere ved inngangen til 2012. Byen er et populært turistmål, kjent for sitt genuesiske fort som er det best bevarte av sitt slag på svartehavskysten.

Historie

Sudak ble grunnlagt av greske handelsmenn fra Bysants på 200-tallet e.Kr. Det opprinnelige greske navnet var Sougdeia, som betyr «sogdiansk». khazarene uttalte navnet Sugdak, slaverne Surozj og italienerne Soldaia.
St. Stefan av Surozj beskriver byen på 700-tallet som understilt Bysants. Omkring år 800 antas byen å ha blitt angrepet av den rusiske høvdingen Bravlin. Khazarene antas å ha hatt makten i byen fra tidlig på 800-tallet og til 1016, da bysantinerne beseiret den lokale krigsherren Georgios Tzul. Etter dette virker det som om byen hadde en form av autonomi innen Bysants.
Kumanerne plyndret byen på 1000-tallet. Den fikk også motstå mongolske angrep årene 1223 og 1239. Det seldsjukkiske sultanatet i Konya holdt og befestet Sudak i 1224. Flere år etter ble byen tatt av venetianerne (medlemmer av familien Polo og andre handelsmenn hadde bodd i byen siden 1100-tallet), som avstod byen til Genova i 1365. Osmanene erobret byen i 1475 og gav den, etter omfattende plyndring, til Krimkhanatet.
I 1771 ble Sudak erobret av den russiske generalen Pjotr Rumjantsev-Zadunajskij. Tolv år senere ble den så avstått til det russiske rike sammen med resten av Krim. Det kan se ut som om tidens ustabile forhold og de nye maktkonstellasjoner førte til en massiv fraflytting og utvandring. Pavel Potemkin forordnet i 1778 utvisningen av den kristne befolkning fra Krim. Byen skrumpet raskt inn til en liten landsby - ifølge folketellingstall fra 1805 bodde det vare 33 personer der. 
Samtidig ivret russerne for tilflytting av presumptivt mer russlandslojale til Krim, og inviterte både russere og folkegrupper fra fjernere strøk. I 1804 ble Russlands første skole for vindyrking opprettet i Sudak. I 1808 grunnla tyske vinbønder fra Württemberg et anlegg for vindyrking i nærheten. De var del av den tyske innvandringsbølge som senere er kjent som krimtyskerne. 
Under andre verdenskrig var Sudak kontrollert av tyske styrker fra 1. november 1941 til 13. april 1944.
Sufak fikk byrettigheter i 1979.
Nävgröt

Nävgröt, eller motti, er en värmlandsk grøt som lages av skredd mel av røstet havre og serveres med flesk og tyttebærsyltetøy.
Opprinnelig var grøten utbredt i det finske koloniseringsområdet som oppsto på 1500- og 1600-tallet i de mellomsvenske skogene. I blant annet Dalarna, Hälsingland, Medelpad og Värmland blir nävgröt kalt motti (må ikke forveksles med det finske begrepet motti) fra finsk mutti, et lånord for matretten, som i fra gammelt av til i dag ble spist ved festlige anledninger i Savolax, det viktigste opphavsområdet til skogfinnene.
Det antas at navnet nävgröt kommer av at grøten ble spist med «nevene» (svensk: nävarna). Grøten var så tørr at den lett sprakk opp i klumper. Man tok en klump, dyppet den i svinesmult og spiste.
Berggrenøya

Berggrenøya er en øy beliggende i Hinlopenstretet – inne i bukta Vaigattbogen sørvest for Wahlbergøya og nordøst av hovedøya Spitsbergen, Svalbard. 
Den tilhører øygruppen Vaigattøyane som ligger ligger helt øst i Ny-Friesland.
Arealet av øya er ca. 0,6 km². Høyeste punkt er 23 moh.
Øya er oppkalt etter den svenske botanikeren og professoren ved universitetet i Lund Sven Berggren.
Norges Venstrekvinnelag

Historie

Venstre har historisk vært et av de viktigste partiene når det gjelder likestilling og rettferdighet mellom kjønn, ved å innføre allmenn offentlig grunnskole, gi kvinner adgang til høyere utdanning, arbeidervernlovgivning, sosiale ytelser, juryordningen, hemmelige valg. Venstre var også det første partiet som fremmet forslag om allmenn stemmerett for menn og for kvinner, i 1886 .Venstre spilte en avgjørende rolle i utviklingen av velferdsstaten, da grunnlaget for sykepenger, pensjoner og uføretrygd ble gjort bla lagt av Venstreregjeringer. Åttetimersdagen var også et Venstre-prosjekt.
Venstrekvinnelaget ble stiftet i 1. januar 1930, men Venstre har en sterk kvinnehistorie som strekker seg helt tilbake til 1884 da partiet ble stiftet. Tidlig i partiorganisasjonens historie sto Venstre-kvinner som Betzy Kjeldsberg , Fredrikke Marie Qvam  Gina Sverdrup Krog  og Eva Kolstad  sentralt i kampen for kvinners rettigheter.

Styret

Astrid Hårstad er leder av Norges Venstrekvinnelag.
Hesperinidae

Utseende

Middels store, slanke mygg. Ligner hårmygg, men kan skilles fra disse på de lange antennene. Kroppen er ganske slank. Hodet er lite, med små fasettøyne som ikke møtes i pannen, og tre punktøyne (ocelli). Antennene er lange og tynne og består av 12 ledd. Munndelene er lite utviklet. Vingene er store, med et tydelig årenett. Et karakteristisk trekk er at den første lange åren etter vingespissen (R4+5, feilaktig kalt R5 på tegningen) er sterkt krummet. Beina er lange og slanke, med små sporer på leggene (tibiae). 
Larvene er hvitaktige, lange og tynne, sylindriske, med en tydelig hodekapsel. De har et par vorteføtter på det fremste segmentet, åndehull (spirakler) på siden av de fleste kroppssegmentene og en del korte hår.

Levevis

Hesperinidene er skogsinsekter. Larvene lever i råtnende ved av ulike treslag som ligger under vann, og kan være ganske tallrike i Øst-Asia. De voksne insektene klekkes tidlig på våren, og hannene ser ut til å sverme. Elles er lite kjent om leveviset deres. Denne familien er ikke funnet i Norge, men en art finnes lenger sør i Europa.

Fossile arter

Hesperinidene i dag er en meget artsfattig gruppe, men det er beskrevet en god del fossile arter som muligens eller sannsynligvis bør regnes til Hesperinidae. Sannsynligvis er de få nålevende artene en liten rest av en tidligere ganske artsrik insektgruppe.
Slaget ved Leuze

Slaget ved Leuze fant sted den 18. september 1691 og var et kjent fransk kavaleriangrep i niårskrigen, mot en større allierte styrke.
Marskalk Luxembourg fikk melding om at Vilhelm III av Oranien hadde reist til England i den tro om at felttoget for 1691 var over. Waldeck, som nå hadde kommandoen, var i ferd med å gjøre klar for vinterkvarter.
Marskalk Luxembourg var nær Tournai fikk Marsilly til å rekognosere.Hovedarméen til de allierte var på vei bort, mens en baktropp av kavalerister var tilbake ved Leuze. Luxembourg handlet raskt. Han sendte en avdeling til å følge etter hovedarméen, og med skvadronene til Villars og Marsilly gikk han til angrep uten advarsel. Det franske kavaleriet gikk til angrep og benyttet bare sverdene sine.
Det allierte kavaleriet var større, men kunne ikke mønstre fordi de hadde begrenset plass til å manøvrere i. Det allierte infanteriet, inkludert regimentet til Mackay tok også del i slaget, men fikk ikke utrettet stort.
Slaget varte bare i to timer, men var en total seier for franskmennene. De flyktende soldatene som var tilbake av det allierte kavaleriet ble reddet av soldater sendt tilbake av Waldeck. Luxembourg hadde deltatt midt i slaget selv og måtte forsvare seg mot direkte angepnmot seg selv.
Report on Public Credit

Report on Public Credit (rapport om offentlige finanser), var en plan som USAs første finansminister Alexander Hamilton la frem for USAs kongress i 1790. Planen la frem forslag om en nasjonalbank, offentlig kreditt, toll og støtte til innenlandsk produksjon.
Av de viktigste problemene rapporten tok for seg, var gjelden de enkelte delstatene hadde etter uavhengighetskrigen mot Storbritannia. Hamilton foreslo at den føderale regjeringen skulle overta de enkelte delstatenes gjeld. Hensikten var å sikre den unge statens kredittverdighet ved at gjelden ble tilbakebetalt; og at alle skulle ha en interesse i at en sterk sentralregjering blomstret. Kritikerne, blant dem Thomas Jefferson, anså at planen var for mye basert på velbeslåtte borgere og at det ville gi dem makt over dem som arbeidet i landbruket; og derved undergrave den nye statens demokrati.
Etter mye debatt vant Hamiltons ideer frem, president George Washington og andre støttet planen mot Jeffersons angrep.
Jordskjelvet i Kaohsiung 2016

Jordskjelvet i Kaohsiung fant sted den 6. februar 2016 kl. 3.57 (lokal tid) på Taiwan. Jordskjelvets epiaentrum lå i bydelen Meinong i Kaohsiung, men hardest rammet ble den store havnebyen Tainan som ligger cirka 48 km vestenfor.
Etter beregninger utførts av United States Geological Survey (USGS) hadde jordskjelvet en styrke av 6,4 MW på momentmagnitudeskalaen. Kort etter jordskjelvet ble det meldt om skader i byen Tainan. Minst åtte høyhus knakk over ende eller ble rasert, deriblant en 16-etasjes boligblokk i bydistriktet Yongkang. Tretti timer etter skjelvet hadde antallet døde personer kommet opp til 27 og cirka 120 personer var ntert som fortsatt savnet. Jordskjelvet førte til endel strømbrudd i Tainan og i den enda større byen Kaohsiung og trafikken på Taiwans høyhastighetstog var tidvis innstilt.
Promotering

Promoteringsformer

De vanligste promoteringsformene er reklame, messer, direkte salg og merkevarebygging. Også eksponering i tradisjonelle handlegater og lokalisering i mer moderne kjøpesentre er en del av bedriftenes markedsaktivitet.

Reklame

Reklame er et grafisk formet budskap som formidles til potensielle kjøpere av et produkt eller en tjeneste. I aviser og blader brukes en del av spalteplassen til annonser der leverandøren viser et leveringstilbud. Reklame kan også formidles med andre trykksaker som brosjyrer med informasjon om produktet. Direct mail er reklame som sendes direkte i posten til utvalgte mottakere. En nyere formidlingskanal enn trykksaker er internett som har fått stor betydning som reklameform.

Messer

Messer er kortvarige betjente utstillinger som arrangeres av messearrangører rettet mot forskjellige typer kunder.

Direkte salg

Direkte salg er arbeid som utføres av reisende selgere.

Merkevarebygging

Merkevarebygging og public relation er uttrykk som brukes om det å bygge kjennskap til et leveringstilbud og etablere et rennomè. I nyere tid er også ordet omdømme tatt i bruk i den samme betydningen.
Aethiopocassis

Utseende

Middelsstore, ovale, halvblanke, gulbrunlige (i alle fall på døde eksemplarer) skjoldbiller, oftest med svarte tegninger. Sett frå siden er de lavt hvelvede. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen bredt oval. Pronotum er rundet, dekkvingenes "skuldre" noe framskytende. Kantene av pronotum og dekkvingene danner en nesten kontinuerlig kurve.  Oversiden er ganske fint punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. I alle fall en av artene lever på planter i familien Acanthaceae.

Utbredelse

Slekten er vidt utbredt i Afrika.
Amaury Bischoff

Personlig liv

Han har en portugisisk mor og en far fra Alsace.

SV Werder Bremen

Midtbanespilleren kom til den tyske klubben fra franske RC Strasbourg, der han gikk inn på 2. laget til Bremen i 2005. På grunn av sine gode prestasjoner der, trente han med førstelaget flere ganger.
Hans debut og eneste kamp for førstelaget kom i UEFA-cupkampen mot Celta de Vigo, der han kom inn som innbytter for Diego etter 74 minutter.
Han bestemte seg for å forlate Werder Bremen den 1. juli 2008 etter å ha forkastet en utvidelse av kontrakten sin, for å lete etter en ny utfordring. Etter å ha annonsert dette, kom han med en uttalelse der han sa at en overgang til engelske Arsenal var «nært forestående».

Arsenal

Det ble bekreftet 30. juli 2008 av Arsenal F.C. at Amaury hadde signert for klubben og ville spille med nummer 28.

Landslagsspill

Amaury Bischoff har spilt for Frankrike U18. 14. mai 2007 valgte han så å trene med Portugal U20 og har siden spilt U21-laget til Portugal.
Sierolomorphidae

Utseende

Små til middelsstore (ca. 6 mm), slanke, mørke vepser. Kroppen er litt flattrykt og blank. De kan minne om familien Bethylidae, men vingene har et mer fremtredende årenett. Hodet er forholdsvis stort, noe flatt, fasettøynene ovale. Antennene er sylindriske og omtrent så lange som hodet. Forkroppen (thorax) er smal og litt flat, hårløs og blank på sidene, mer matt på ryggen. Beina er temmelig korte, lårene spoleformede. Vingene er velutviklede hos begge kjønn, med et markert, mørkt vingemerke og tre lukkede celler bak dette i forvingen. Bakkroppen er avlang,litt flat, festet til forkroppen med en kort "stilk" (petiolus). Den ha sju synlige ryggplater (tergitter).

Levevis

Ingenting er kjent om biologien til disse sjeldne vepsene. de har blitt funnet på gressmark.

Utbredelse

Gruppen finnes i Amerika så langt nord som til Canada, og i varme områder i Asia.
Uwe Boll

Kritikk

Boll har måttet tåle hard kritikk for at filmene hans holder lav kvalitet. House of the Dead, Alone in the Dark og BloodRayne er alle rangert som blant de 100 dårligste filmene på IMDb.
Boll har blitt nominert til Razzie Awards for Alone in the Dark og BloodRayne, begge for verste regissør.

Raging Boll

I juni 2006 utlyste Boll en utfordring til sine fem argeste filmkritikere og til filmregissørene Quintin Tarantino og Roger Avary; å møte han til ti runder med boksing. For å kvalifisere måtte deltageren ha skrevet minst to ekstremt negative anmeldelser av hans filmer. 
Fire filmkritikere tok i mot utfordringen: Carlos Palencia Jiménez-Argüello, webmaster for nettstedet Cine cutre, Richard "Lowtax" Kyanka, webmaster for nettstedet SomethingAwful, Jeff Sneider, journalist for nettstedet Aint it cool og Chris Alexander, skribent for magasinet Rue Morgue. Nelson Chance Minter, en amatørbokser og filmelsker, ble Bolls femte motstander. Minter hadde ikke skrevet noe om Boll før og oppfylte sågar ikke kriteriet om å ha skrevet minst to negative omtaler av Bolls filmer. Han fikk allikevel utfordre Boll etter å ha sendt Boll e-poster med sitater fra filmen Rocky 3 der "Balboa" var blitt byttet ut med "Boll". Boll vant alle fem kampene. Den første kampen var mot Jiménez-Argüello og ble arrangert 5. september 2006 i Málaga, Spania. De fire andre kampene ble avholdt 23. september 2006 på Plaza og Nations i Vancouver, Canada.
Kyanka og Sneider kritiserte senere Boll for å ha vært missledene angående dette arrangementet, da de trodde det kun var et PR-stunt.Alexander, derimot, uttrykte sin begeistring for Boll ved å si: "Boll makes movies his way, without the aid of the studio system. Of course he's yet to make anything decent, but I'm rooting for the crazy son of a bitch!".

Bøker

Boll har skrevet to bøker: German Fried Movie & Barschel-Mord in Genf. Oder wie man in Deutschland einen Film drehen muss (Taschenbuch: 1993) og Die Gattung Serie und ihre Genres (Broschiert: 1994).

Priser

I 2009 mottok Boll en Razzie-pris under den 29. «Golden Rasberry Awards»-utdelingen i kategorien verste regissør for filmene «1968: Tunnel Rats», «In The Name of The King: A Dungeon Siege Tale», og «Postal». I tillegg fikk han den spesielle «Worst Career Achievement»-prisen, for å være "Tysklands svar på Ed Wood". Denne prisen ble sist delt ut i 1987.
Mimozotale

Utseende

Middelsstore, slanke, mørke trebukker. Antennene har en brem av lange hår på innersiden og er noe lengre enn kroppen. Kroppsformen er nokså jevnbred, pronotum tønneformet.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er utbredt i Sørøst-Asia, fra India i vest til Java i øst.
Night Train

Night Train (kinesisk: 夜车, pinyin: Yè chē) er en film fra Folkerepublikken Kina som hadde premiere i 2007. Regi og manus var ved Diao Yi'nan 刁亦男. Filmen utspiller seg i Diaos hjemmeprovins Shaanxi og ble innspilt i og rundt Baoji.
Night Train hadde premiere 25. mai 2007 på Filmfestivalen i Cannes med den franske tittelen Train de nuit. Den ble spilt inn av Diaos filmselskap Ho-Hi Pictures basert i Beijing, med støtte fra amerikanske og franske interessenter innen filmindustrien, Fonds Sud Cinema og DViant Films.
Filmen handler om Wu Hongyan (spilt av Liu Dan), 35 år og enke, fengselsbetjent i et fengsel med spesialoppgave å utføre henrettelser av kvinnelige dødsdømte. I sin ensomhet begynner hun å ta nattoget hver weekend til en annen by og søker kjærligheten der. Den mann hun etterhvert blir sammen, Li Jun (spilt av Qi Dao), bærer på den historie at han er enkemann etter en av de fangene som er blitt henrettet i Wus fengsel.
Polene til astronomiske legemer

Polene til astronomiske legemer fastsettes basert på rotasjonsaksen i forhold til himmelpolene på himmelhvelvingen.
Den internasjonale astronomiske union (IAU) definerer den geografiske nordpolen av en planet, eller noen av dens måner, i solsystemet som den planetariske pol som er i samme himmelhvelving i forhold til det konstante planet til solsystemet, som jordens nordpol. Denne definisjonen innebærer at et legemes rotasjonsretning kan være negativ (retrograd rotasjon) – med andre ord roterer det med klokken sett ovenfra sin nordpol snarere enn den «normale» rotasjonen mot klokken som blant annet jorden har sett ovenfra jordens nordpol.
I 2009 bestemte enn arbeidsgruppe i IAU at polene til dvergplaneter, småplaneter, deres satellitter og kometer skulle defineres ut fra høyrehåndsregelen. For å unngå forvirring med definisjonene av «nord» og «sør» i forhold til det konstante planet ble det bestemt at «positiv» er polen mot der tommelen peker når fingrene er bøyd i legemets dreieretning («negativ» for motsatt pol). Denne endringen var nødvendig fordi polene til noen av asteroidene og kometene preserer tilstrekkelig raskt til at nord- og sydpolene byttes om i løpet av noen få tiår ved bruk av definisjonen med det konstante planet.
Planeters magnetiske poler defineres analogt til jordens magnetiske poler: de er steder på planetens overflater hvor magnetiske feltlinjer er vertikale. Retningen av feltet avgjør om polene er magnetiske nordpoler eller sydpol, akkurat som på jorden. Jordens magnetiske akse er omtrent på linje med rotasjonsaksen, noe som betyr at de magnetiske polene er forholdsvis nær de geografiske polene. Dette er ikke nødvendigvis tilfellet for andre planeter; den magnetiske aksen til Uranus, for eksempel, er inklinert så mye som 60°.